‘BWG’เคาะไฟแลบเตรียมขยับเป้ากำไร
หุ้นเบตเตอร์ เวิลด์ฯ เคาะสนั่น ผู้บริหารชี้หุ้นวิ่งแรง มองอนาคตเติบโต เพิ่มทุนล้นทะลัก
10 ส.ค. 2554

หุ้นเบตเตอร์ เวิลด์ฯ เคาะสนั่น ผู้บริหารชี้หุ้นวิ่งแรง มองอนาคตเติบโต เพิ่มทุนล้นทะลัก 
ราคาหุ้นบริษัท เบตเตอร์ เวิลด์ กรีน (BWG) ปรับตัวขึ้นแรง ท่ามกลางมูลค่าซื้อขายหนาแน่น ซึ่งราคาขึ้นไปสูงสุดของวัน 1.67 บาท เพิ่มขึ้น 0.18 บาท และปิดที่ 1.61 บาท เพิ่มขึ้น 0.12 บาท หรือ 8.05% มูลค่าซื้อขาย 284.48 ล้านบาท 
นายสุวัฒน์ เหลืองวิริยะ ประธานกรรมการบริหารและกรรมการผู้จัดการ บริษัท เบตเตอร์ เวิลด์ กรีน กล่าวว่า ราคาหุ้น BWG ปรับตัวขึ้นแรง คาดว่านักลงทุนมองทิศทางการเติบโตในอนาคตและแผนการทำธุรกิจ จึงประเมินออกมาเป็นราคาหุ้น ซึ่งปัจจุบันราคาบนกระดานยังต่ำ
นอกจากนี้ ความสนใจในการซื้อหุ้นเพิ่มทุน BWG ซึ่งเปิดให้จองซื้อและชำระเงินวันสุดท้ายวันที่ 8 ก.ค. ปรากฏว่าผู้ถือหุ้นให้ความสนใจจองซื้อตามสิทธิและจองเกินสิทธิเกินจำนวนหุ้นเพิ่มทุนที่เสนอขาย
“ราคาหุ้นที่ขึ้นมา คาดว่านักลงทุนประเมินการเติบโตของธุรกิจปีนี้โตยังไงและมีแผนทำอะไรบ้าง ประกอบกับราคาหุ้นปัจจุบันยังต่ำจึงเข้ามาลงทุน”
ประธานกรรมการฯ กล่าวว่า เดิมต้นปีตั้งเป้ารายได้และกำไรปีนี้เติบโต 15-20% หลังจากผลประกอบการไตรมาสแรกออกมา รายได้เติบโต 30% จากปีก่อน และคาดว่าไตรมาส 2 ยังเติบโตต่อเนื่อง จึงเตรียมทบทวนปรับเป้าปีนี้
ประธานกรรมการฯ ยังกล่าวถึง นายโกมล จึงรุ่งเรืองกิจ นักลงทุนรายใหญ่ ซึ่งถือหุ้น BWG ว่า นายโกมลเป็นผู้ถือหุ้นระยะยาวไม่ได้เข้ามามีบทบาท หรือเกี่ยวข้องกับการบริหารใดๆ และนักลงทุนทุกคนสามารถลงทุนในหุ้น BWG ได้ หากมีความสนใจธุรกิจนี้ 
สำหรับแนวคิดการแปรรูปขยะเป็นเชื้อเพลิงผลิตพลังงานไฟฟ้า อยู่ระหว่างการศึกษาและสรุปผลปีนี้ ซึ่งเป็นแผนหนึ่งในการขยายรายได้ที่มีความมั่นคง